कांग्रेसका तत्कालीन सभापति गिरिजाप्रसाद कोइरालाले त्यो आँट गरेनन् । उनी तयारै भएनन् । कांग्रेस डराए पनि हामी आत्मविश्वासमा थियौँ । त्यसपछि एमाले एक्लैले देशका विभिन्न स्थानमा जुलुस, र्‍याली, जन प्रदर्शन गर्ने निर्णय गर्‍यो । मैले केन्द्रीय कमिटीको बैठकमा सोधेँ, “जनपरिचालनका निम्ति ‘आइसबेक्र’ गर्ने एक न एक नेता चाहिन्छ । एक्लै जन प्रदर्शन गर्ने आँट कसले गर्नुहुन्छ ? जसले अरूलाई पनि बाटो देखाओस् ।”
